Cant Espiritual - *Seqüències* (1911) – redactat entre 1909 i 1910

Si el món ja és tan formós, Senyor, si es mira

amb la pau vostra a dintre de l’ull nostre,

què més ens podeu dar en una altra vida?

Perxò estic tan gelós dels ulls, i el rostre,

5 i el cos que m’heu donat, Senyor, i el cor

que s’hi mou sempre... i temo tant la mort!

¿Amb quins altres sentits me’l fareu veure

aquest cel blau damunt de les muntanyes,

i el mar immens, i el sol que pertot brilla?

10 Deu-me en aquests sentits l’eterna pau

i no voldré més cel que aquest cel blau.

Aquell que a cap moment li digué «─Atura’t»

sinó al mateix que li dugué la mort,

jo no l’entenc, Senyor; jo, que voldria

15 aturar a tants moments de cada dia

per fer’ls eterns a dintre del meu cor!...

O és que aquest «fer etern» és ja la mort?

Mes llavores, la vida, què seria?

¿Fora només l’ombra del temps que passa,

20 i la il·lusió del lluny i de l’a prop,

i el compte de lo molt, i el poc, i el massa,

enganyador, perquè ja tot ho és tot?

Tant se val! Aquest món, sia com sia,

tan divers, tan extens, tan temporal;

25 aquesta terra, amb tot lo que s’hi cria,

és ma pàtria, Senyor: i ¿no podria

esser també una pàtria celestial?

Home so i és humana ma mesura

per tot quant puga creure i esperar:

30 si ma fe i ma esperança aquí s’atura,

me’n fareu una culpa més enllà?

Més enllà veig el cel i les estrelles,

i encara allí voldria esser-hi hom:

si heu fet les coses a mos ulls tan belles,

35 si heu fet mos ulls i mos sentits per elles,

per què aclucar’ls cercant un altre com?

Si per mi com aquest no n’hi haurà cap!

Ja ho sé que sou, Senyor; pro on sou, qui ho sap?

Tot lo que veig se vos assembla en mi...

40 Deixeu-me creure, doncs, que sou aquí.

I quan vinga aquella hora de temença

en què s’acluquin aquests ulls humans,

obriu-me’n, Senyor, uns altres de més grans

per contemplar la vostra faç immensa.

45 Sia’m la mort una major naixença!

Joan Maragall, *Cant Espiritual*. Barcelona: Edicions La Magrana, 1998, pàg. 814-815.